Ոստիկանապետը գրասեղանի մոտ նստած սուրճ էր խմում և ոտքն էր ճոճում։ Նա ցնծության մեջ էր։ Նա չէր համարձակվել Վարդանի անունը մտցնել բանտարկվելիք անձանց ցուցակի մեջ, որովհետև նա կապեր ուներ տեղի զինվորական հրամանատարության շրջանում, մինչդեռ Մուսթաֆայի հարաբերությունները գեներալի հետ վատ էին։ Սակայն Գանի բեյի շնորհիվ Պալյանը հիմա իր ձեռքում էր։ Եվ ինքը դրանից մտադիր էր օգտվել։